**Vabilo za sodelovanje na Živi knjižnici na Virtualnem kariernem sejmu**

Spoštovani,

med **15. in 28. novembrom 2021** bo potekal **Virtualni karierni sejem** za osnovnošolce, srednješolce in študente. Preko platforme bodo imeli obiskovalci priložnost spoznavati poklice, podjetja, srednje šole ter univerze in fakultete, ter tako na enem mestu pridobili dragocene informacije, znanja in napotke, ki jim bodo v pomoč pri izbiri nadaljnje izobraževalne poti in izbiri poklica, ki jih zanima. V okviru Kariernega sejma bo potekala tudi **Živa knjižnica**.

*Kaj je Živa knjižnica?*

Živa knjižnica je knjižnica kot vsaka druga – ima knjige, knjižničarja, bralce in čitalnico. Posebnost Žive knjižnice je ta, da so knjige ljudje (tako imenovane **žive knjige**), ki skozi dialog z **bralci** (osebe, ki zastavljajo vprašanja) delijo svoje življenjske zgodbe o poklicu, ki ga opravljajo ter tako aktivno pripomorejo k informiranju bralcev o svojem poklicu.

Pogovor z živo knjigo je za udeležence Virtualnega kariernega sejma posebna priložnost, saj jim omogoča pridobivanje informacij o izbrane poklicu iz prve roke, od osebe, ki poklic dejansko opravlja.

*Kako poteka Živa knjižnica?*

Obiskovalcem Virtualnega kariernega sejma se ob vstopu v virtualno Živo knjižnico prikaže seznam poklicev, ki se predstavljajo. Obiskovalec izbere osebo, s katero se želi pogovoriti o poklicu, ki ga zanima. Pogovori bodo tokrat potekali v virtualnem prostoru, ki omogoča dopisovanje, avdio ali video klic. O načinu pogovora odločata tako knjiga kot bralec. Predvsem mlajši bralci izberejo raje dopisovanje kot avdio ali video klic.

**Pogovori potekajo individualno in trajajo v povprečju 30 minut oz. odvisno od števila vprašanj, ki jih zastavijo sogovorniki. Najpogostejša vprašanja, ki jih mladi zastavljajo so:**

* **kakšni so pogoji dela,**
* **ali je poklic iskan ali ne,**
* **kakšno izobrazbo potrebuješ za opravljanja poklica,**
* **kakšno plačilo prejmeš za opravljeno delo,**
* **kakšne lastnosti in znanja so pomembna za opravljanje poklica (npr. kreativnost, ročne spretnosti),**
* **ali bi se še enkrat odločili za izbran poklic.**

*Kašna bi bila vaša vloga?*

V Živi knjižnici bi predstavljali poklic, ki ga opravljate in odgovarjali na vprašanja mladih.

Živa knjižnica bo od 15. – 28.11.2021 potekala vsak dan, in sicer med

* dopoldan med 9. in 12. uro ter
* popoldan med 17. in 19. uro.

Zaželeno je, da ste prisotni v obsegu najmanj 30 minut vsaj dvakrat v tednu za osnovnošolce in/ali dvakrat v tednu za srednješolce. Če vam noben od predlaganih časovnih okvirjev ne ustreza, se lahko dogovorimo za individualni termin, ki bo zabeležen v urniku Žive knjižnice.

Za sodelovanje potrebujete računalnik, ki ima mikrofon in kamero. V primeru, da takšnega računalnika nimate, si lahko z obiskovalci žive knjižnice le dopisujete.

Sodelovanje na Virtualnem kariernem sejmu v okviru Žive knjižnice temelji na prostovoljstvu, v zahvalo pa prejmete manjše darilo.

Vsa navodila in dodatne informacije o poteku žive knjižnice prejmete ob prijavi in potrditvi sodelovanju.

Vabljeni, da se pridružite živi knjižnici in navdušite mlade, da se odločijo za poklic, ki ga opravljate.

S spoštovanjem,